Obrazloženje

Nositelj izrade Programa rješavanja željezničko-cestovnih i pješačkih prijelaza preko pruge za razdoblje od 2018. do 2022. godine (dalje u tekstu: Program) je Ministarstvo mora, prometa i infrastrukture.

Željezničko-cestovni prijelazi (dalje u tekstu: ŽCP) i pješački prijelazi (dalje u tekstu: PP) preko pruge su križanja dvaju zasebnih prometnih sustava te isti sa stajališta sigurnosti predstavljaju točku visokog rizika za sve sudionike u prometu. U slučaju izostanka odgovarajuće razine osiguranja ŽCP-a i PP-a opasnost se značajno uvećava, a što potvrđuje broj prometnih nezgoda na prijelazima.

Rješavanje problema sigurnosti ŽCP-a i PP-a utvrđeno je Strategijom prometnog razvoja Republike Hrvatske 2017.-2030. kao jedna od mjera povećanja sigurnosti željezničkog i cestovnog prometa.

Programom se utvrđuje lista prioriteta rješavanja željezničko-cestovnih i pješačkih prijelaza preko pruge. Programom su obuhvaćeni prijelazi koji su u postupku rješavanja, zatim prijelazi koji su u obuhvatu projektnih prijava kojima su osigurana sredstva kao i oni koji nisu u obuhvatu postojećih investicijskih programa, a nužno ih je osigurati.

Namjena Programa je poboljšanje razine osiguranosti željezničko-cestovnih i pješačkih prijelaza u cilju povećanja sigurnosti željezničkog i cestovnog prometa.

 Ciljevi ovog Programa su; dati pregled postojećih prijelaza na željezničkim prugama, utvrditi listu prioriteta rješavanja ŽCP-a i PP-a koji se ne smatraju konačno riješenim s vremenskim planom rješavanja, odrediti načine rješavanja svakog pojedinog ŽCP-a i PP-a primjenjujući predviđene zakonske načine rješavanja; denivelacija, ukidanje sa ili bez svođenja, osiguravanje uređajem, nadopuna ili promjena postojećeg načina osiguranja uređajem, utvrditi dodatne mjere unapređenja sigurnosti ŽCP-a i PP-a.

Odredbama članka 87. Zakona o sigurnosti i interoperabilnosti željezničkog sustava (Narodne novine, broj: 82/13, 18/15, 110/15 i 70/17) propisan je okvir Programa rješavanja ŽCP-a i PP-a. Program rješavanja ŽCP-a i PP-a sadrži pregled postojećih prijelaza na željezničkim prugama s vremenskim planom i obveznim redoslijedom te načinom rješavanja prijelaza koji se ne smatraju konačno riješenim. Predviđeni načini rješavanja ŽCP-a i pješačkih prijelaza preko pruge u programu su denivelacija, ukidanje sa ili bez svođenja, osiguravanje uređajem, nadopuna ili promjena postojećeg načina osiguranja uređajem (članak 87. st. 1 i 2 citiranog Zakona).

Program rješavanja ŽCP-a i PP-a za razdoblje od 5 godina određuje se odlukom koju donosi ministar (čl. 87. st. 3 Zakona o sigurnosti i interoperabilnosti željezničkog sustava).